《枫岭山行至梨岭》
清代·徐葆光

风泉聒旅枕，壁灯照客起。云木滉初阳，蒙茸犹谷底。

笳鸣惊宿禽，旌影照溪水。虹桥接枫岭，闽程从此起。

仰见梨山巅，雾行犹十里。阴崖竹梢空，寒碧光薿薿。

山僧延客坐，孤亭翠微里。亭边方竹枝，乍见心尤喜。

棱棱节目匀，端正比君子。我行既在险，所恃非圆美。

从僧乞杖材，中矩皆如砥。行行步亦步，扶我历蒙汜。

作者简介：（?—1723）江苏长洲人，字亮直。康熙五十一年进士，授编修。琉球国王嗣位，充册封副使。后乞假归，著《中山传信录》，记琉球风情。工诗古文。有《二友斋文集》、《海舶集》。